कहा- मोदी जी का रोड शो देखिए, खुद गाड़ी पर चलते हैं, सबको पैदल कर देते हैं
Karnataka Assembly Election 2023 - Rahul Gandhi Road Show Latest News, Photos. राहुल गांधी रविवार को बेंगलुरु में रोड शो करेंगे। इस दौरान प्रियंका गांधी भी मौजूद रहेंगी। इससे पहले शनिवार को सोनिया, राहुल और कांग्रेस अध्यक्ष मल्लिकार्जुन खड़गे ने हुबली में संयुक्त रैली की थी
कर्नाटक में 10 मई को होने वाले विधानसभा चुनाव के लिए राहुल और प्रियंका गांधी रविवार को 7 रैलियां करने बेंगलुरु पहुंचे। राहुल ने अनेकल और पुलकेशी नगर में सभा को संबोधित किया, वहीं प्रियंका ने पहले मूडबिद्री में एक रैली की और फिर महादेव पुरा और बेंगलुरु साउथ में रोड शो निकाला। हालांकि, सुबह पीएम मोदी का भी रोड शो था जिसको लेकर राहुल ने टिप्पणी की और कहा - मोदी जी का रोड शो देखा है न आपने, खुद गाड़ी पर चलते हैं बाकी लोगों को पैदल कर देते हैं।
राहुल ने यह बयान देते हुए सीधे कर्नाटक के दो बड़े बीजेपी नेता येदियुरप्पा और बोम्मई का नाम लिया। राहुल ने आगे कहा - हम हर रोड शो और रैली में अपने सभी नेताओं को पूरी इज्जत देते हैं।
कांग्रेस नेता राहुल गांधी ने बेंगलुरु में गिग वर्कर्स और डिलीवरी बॉय का काम करने वाले लोगों के साथ डोसा खाया। इस दौरान राहुल ने उन लोगों की जिंदगी के बारे में बातचीत की।
अनेकल में राहुल गांधी के संबोधन के 4 बड़े बयान...
मणिपुर आज नफरत की राजनीति के कारण जल रहा
अनेकल में सभा को संबोधित करते हुए राहुल गांधी ने मणिपुर का जिक्र किया, जहां के हालात इस समय बेहद खराब है। राहुल ने मणिपुर हिंसा को लेकर सवाल पूछा कि एक राज्य में आग लगी हुई है, लोग मारे जा रहे हैं, लेकिन प्रधानमंत्री और गृहमंत्री को इससे कोई लेना-देना नहीं है। मणिपुर आज नफरत की राजनीति के कारण जल रहा है। इसी नफरत की राजनीति के खिलाफ हमने 'भारत जोड़ो यात्रा' शुरू की थी।
खड़गे की हत्या की बात पर पीएम मौन
राहुल ने अपनी स्पीच में मल्लिकार्जुन खड़गे को लेकर एक भाजपा नेता की टिप्पणी का भी जिक्र किया। जिसमें खड़गे और उनके परिवार को जान से मारने की बात कही गई थी। इस पर राहुल ने कहा - प्रधानमंत्री जी हमारे एक सीनियर लीडर को जान से मारने की बात कही जाती है इस पर आप कुछ क्यों नहीं बोलते।
डबल इंजन के किस इंजन को कितना कमीशन मिला
कर्नाटक की 40% सरकार वाले पुराने बयान को फिर से राहुल ने दोहराते हुए कहा, जहां भी देखो घोटाला ही घोटाला। MLA का बेटा 8 करोड़ रुपए के साथ पकड़ा जाता है और बीजेपी का MLA कहता है कि सीएम की कुर्सी 2500 करोड़ में खरीदी जा सकती है।
पिछले 3 साल से बीजेपी की सरकार है और पीएम मोदी को भी कर्नाटक के भ्रष्टाचार के बारे में मालूम होगा। आपने कहा था कि डबल इंजन चोरी हुई है तो मोदी जी आप बताए कि 40% का कौन से इंजन को कितना मिला?
भ्रष्टाचार का सवाल उठाने पर मिली सजा
राहुल ने खुद की लोकसभा सदस्यता जाने वाला मुद्दा भी सभा में उठाया और कहा- मैंने लोकसभा में भ्रष्टाचार का सवाल उठाया तो मुझे लोकसभा से अयोग्य ठहरा दिया और जो यहां भ्रष्टाचार कर रहे हैं उनके खिलाफ प्रधानमंत्री कोई कार्रवाई नहीं करते। प्रधानमंत्री यहां आते हैं और कहते हैं कि कांग्रेस पार्टी ने मेरे ऊपर 91 बार आक्रमण किया। पहले आप ये बताएं कि कर्नाटक भ्रष्टाचार के बारे में आपने क्या किया या जांच कर कितने लोगों को जेल में डाला।
अब पढ़िए प्रियंका गांधी की मूडबिद्री स्पीच की मुख्य बातें...
कर्नाटक में 40% कमीशन से पिछला राज्य
राहुल से पहले प्रियंका ने मूडबिद्री में एक जनसभा को संबोधित किया था। उन्होंने प्रधानमंत्री की ओर इशारा करते हुए कहा कि अगर कर्नाटक में हिंसा है तो बेरोजगारी की वजह से है, अगर कर्नाटक में हिंसा है तो आपके 40% कमीशन की वजह से है। पहले 4 अलग-अलग बैंक थे, कॉर्पोरेशन बैंक, विजया बैंक, सिंडिकेट बैंक और केनरा बैंक, और अब इस सरकार की वजह से आज सभी का एक बैंक में विलय हो गया है।
चुनाव का समय बदलाव लाने का समय
वोटिंग से पहले प्रियंका ने कर्नाटक की जनता से कहा कि चुनाव का समय बदलाव लाने का समय होता है। हमारी सरकार आपके लिए काम करने का वादा करती है तो उसे पूरा करती है। आपने कांग्रेस शासित राज्यों में देखा होगा। राजस्थान की सरकार हाल ही में महंगाई के राहत कैंप चला रही है।
कर्नाटक चुनाव से जुड़ी ये खबरें भी पढ़ें....
हुबली में सोनिया गांधी की रैली:बोलीं - BJP को लोकतंत्र की परवाह नहीं, अब राज्य के दिन बदलने वाले हैं
कर्नाटक चुनाव प्रचार के अंतिम चरण में कांग्रेस की तरफ से पहली बार सोनिया गांधी रैली करने आईं। उन्होंने हुबली में एक जनसभा को संबोधित किया। मंच पर आते ही सोनिया ने भाजपा को लोकतंत्र की परवाह न करने वाली पार्टी बताया। पूरी खबर पढ़ें...
PM बोले - कांग्रेस का पंजा सरकारी पैसे खा जाता:भाजपा इनकी ऐसी ही बीमारियों का परमानेंट इलाज करने आई है
प्रधानमंत्री नरेंद मोदी ने शनिवार को बादामी और हावेरी में जनसभा को संबोधित किया। बादामी की जनसभा में उन्होंने भ्रष्टाचार को कांग्रेस की पुरानी आदत बताया और कहा कि बीजेपी इनकी इसी बीमारी का परमानेंट इलाज करने आई है। पूरी खबर पढ़ें...
कांग्रेस का दावा- खड़गे की हत्या करवाना चाहती है भाजपा: ऑडियो क्लिप सुनाई, कहा- यह चित्तपुर के BJP कैंडिडेट की आवाज
शनिवार को कांग्रेस के कर्नाटक प्रभारी और सांसद रणदीप सिंह सुरजेवाला ने दावा किया है कि भाजपा नेता कांग्रेस अध्यक्ष मल्लिकार्जुन खड़गे और उनके परिवार की हत्या की साजिश रच रही है। सुरजेवाला ने बेंगलुरु में प्रेस कॉन्फ्रेंस की और एक ऑडियो क्लिप सुनाई। उन्होंने दावा किया कि इसमें सुनी गई आवाज कर्नाटक की चित्तपुर सीट से भाजपा के उम्मीदवार मणिकांत राठौड़ की है। पूरी खबर पढ़ें...